Mammen Kirke lukker | Bjerringbro Avis | Ugeavisen.dk
Mammen Kirke lukker i et halvt år på grund af renovering. Foto: Arkiv
18. september 2017 kl. 08:06
Guds hus slår slåen for i et halvt år, mens håndværkerne huserer
Mammen: Når høstgudstjenesten i Mammen Kirke er slut den 24. september, bliver døren lukket til kirkerummet i et halvt år. Kirken skal renoveres indvendig - hele kirken skal kalkes, loft og inventar skal males med nye farver - det menes at være mere 40 år siden, at der sidst blev kalket og malet. Desuden skal alterbord og knæfald omkring alteret fornys, fordi der er råd i træværket.
De fleste i det menighedsråd, som satte projektet i gang, havde et ønske om at flytte altertavlen ned i kirkerummet lige over for kirkedøren, så lyset, som kommer ind gennem øst-gavlens vindue, kunne komme mere til sin ret og gennemlyse et glaskors, der skulle være en del af udsmykningen af koret. Men det kunne der ikke gives tilladelse til. I stedet bliver der sat en glasmosaik i altertavlen som alterbillede, og det muliggør, at det varierende lys fra øst-gavlens vindue alligevel kommer til at spille en rolle korets udtryk.
Bjerring Kirke vikarierer
I perioden holdes gudstjenesterne i Mammen for det meste i Mammen menighedshus, som børn fra Mammen Fri vil være med til at smykke op til et gudstjenesterum. Der vil også blive holdt enkelte gudstjenester andre steder, fx Hedemølle Efterskole mm.
I det halve år frem til påsken 2018 henvises dåb, bryllupper og begravelser til Bjerring Kirke. Man vil dog stadig kunne få kister og urner sat ned på kirkegården. Ved kistebegravelser vil kisten blive kørt fra Bjerring kirke til Mammen kirkegård lige efter højtideligheden i Bjerring Kirke.